АҞӘА, мшаԥы 27 – Sputnik. 1941-1945 шықәсқәа рызтәи Аџьынџьтәылатә еибашьра Дуӡӡа Аиааира амш иазку акциа "Георгиевская ленточка" хацыркын Москва, аанацҳауеит РИА Новости.
Аволонтиорцәа 2005 шықәсазы традициак аҳасаб ала излагаз ари акциа ахьымҩаԥысыз "Россия сегодня" аштаб-квартира аҿаԥхьа аиааира асимолра зуа алентақәа ршара иалагеит.
Акциа "Георгиевская ленточка" офлаин-формат ала имҩаԥысуеит.
Урыстәыла иахьаҵанакуа мшаԥы 27 инаркны лаҵара 9 рҟынӡа аволонтиорцәа уԥылоит. Акциа рҽаладырхәраны иҟоуп иааигәоуи ихароуи аҳәаанырцәтәылақәа.
Аԥсны иҟоу Россотрудничество ахаҭарнак Евгени Павлов иажәақәа рыла ареспубликаҿ мшаԥы 27 рзы иалагеит акциа "Георгиевская ленточка" амҩаԥгара, алентақәа ршон Аҟәа, амшын аԥшаҳәа иахьаԥну. Иара убасгьы изҭаху иоуеит алшара Россотрудничество ахь днеины алента игарц.
"Георгиевская ленточка-2021" иалагеит Москва, "Россия сегодня" амультимедиатә пресс-центр аҿы имҩаԥысыз апресс-конференциала. Уи иалахәын амедиагәыԥ "Россия сегодня" адиректор Дмитри Киселев, амедиагәыԥ "Россия сегодня" аредактор хада ихаҭыԥуаҩ Наталиа Лосева, Россотрудничество анапхгаҩ ихаҭыԥуаҩ Павел Шевцов, урыстәылазегьтәи ауаажәларратә еиҿкаара "Урыстәыла ԥсра зқәым архәҭа" аштаб хада ацхантәаҩ Сергей Макаров, аҿар рзы Афедералтә маҵзура анапхгаҩы ихаҭыԥуаҩ Павел Абрамов, ВОД "Аиааира аволонтиорцәа" анапхгаҩы Ольга Амельченкова. Апресс-конференциаҿ алентақәа рыҭан Россотрудничество, ВОД "Аиааира аволонтиорцәа", "Урыстәыла ԥсра зқәым архәҭа" рхаҭарнакцәа рашәара 24 рзы имҩаԥысраны иҟоу аныҟәара алахәылацәа ирзыршарц.
"Иахьа иҟоуп адунеи аибашьрақәа реиҳа ишьаарҵәыраз иреиуоу аиҭакра, аҵакы аԥсахра зҭаху. Иахәҭаны иҟоуп афашизм адунеи ажәларқәа ацәызыхьчаз рфырхаҵара еиҭарҿыцны аҳәара. "Георгиевская ленточка" – ари урыстәылаа зегьы рзы символра зуа, иҭахаз раҳаҭыр иасимволуп", - иҳәеит Дмитри Киселев.
Апресс-конференциаҿы иӡырган афотошәҟәы "Память Победы. Хранить вечно". Аҭыжьымҭа арратә планшет асахьа аҭаны иҟаҵоуп. Еиднакылоит "Россия сегодня" шьаҭас иамоу Совинформбиуро архивтә материалқәа. Ашәҟәы еиҭанаҳәоит еицырдыруа арратә фотокорреспондентцәа рҭоурыхқәа.
Апресс-конференциа иалагаанӡа иара алахәылацәа идырбан адокументалтә ҭоурых "Неизвестный знаменосец", аформат VR-реконструкциа ала иаԥҵоу.
Акция "Георгиевская ленточка" РИА Новости ажурналистцәа ираԥшьгамҭоуп, 2015 шықәса раахыс Урыстәылеи егьырҭ аҳәаанырцәтәылақәеи рҿы имҩаԥыргоит, аредакциатә проект "Наша победа. День за днем" иацҵоу акы аҳасаб ала. Иара аҳәаақәа ирҭагӡаны Совинформбиуро афотосахьақәа ацифра иҵган, еизган аибашьра зкьысыз миллионҩыла ауаа рҭоурыхқәа.
2014 шықәсазы аԥшьгамҭа адгылара арҭеит Москва аиҳабыра, ауаажәларратә еиҿкаара "Студенческая община". 2015 шықәса раахыс Урыстәылеи егьырҭ аҳәаанырцәтәылақәеи рҿы имҩаԥыргоит, "Волонтёры Победы", Роспатриотцентр, Россотрудничество рволантиорцәа алархәны, "Россия сегодня" аинформациатә цхыраарала.
АҞӘА, лаҵара 11 – Sputnik. Америкатәи ажурнал "The National Interest" аматериалқәа руак аҿы аимак аҭыԥ аиур аԥыжәара згар алшо ҳәа ахцәажәара мҩаԥнагеит. Абир атәы аҩуеит РИА Новости.
Аматериал автор, ажурналист, Пентагон уаанӡатәи аусзуҩ Крис Осборн игәаанагарала Урыстәыла еиҳа иӷәӷәоу ганны иамоуп амшынаҵатә флот.
"Урыстәылатәи амшынаҵатәи аӷбақәа Амшын еиқәаҿы ЕАА арратә ӷбақәа рынеиҭаҵ-ааиҭаҵра акыр иԥыркуеит", - ҳәа иҳәоит иара.
Автор иара убасгьы иҳәоит иаартны аиҿагылара аҭыԥ аиур, Урыстәыла аӷбақәа, зҟынтә авертолиотқәеи аԥырҩы дызҭам аԥрыгақәеи шьҭыԥраар рылшо, рхыԥхьаӡара маҷны иахьрымоу азы еихәлахар алшоит ҳәа.
Аха иҟалар зылшо аимак аилгараз аӷбақәа рыҟазаара аасҭа изхьыԥшуа абџьартә борттә системақәа рхысра ахьалшо, амшынтә дронқәа, аӷбатә радарқәа ахьыҟоу уҳәа роуп ихадараны иҟоу ҳәа иҳәоит ажурналист.
Уаанӡа ЕАА арра-мшынтә мчрақәа радмирал Џьеимс Ставридис иазгәеиҭахьан Урыстәылеи Украинеи реибарххара ҵархар, аиҿагылара раԥхьа иргыланы Амшын еиқәа акваториаҿы акәхоит иахьыҟало ҳәа. Ставридис иҳәеит Москва хымԥада аиааира агоит, избанзар НАТО аӷбақәа арегион ахь анеира иахьӡом ҳәа.
АҞӘА, лаҵара 11 - Sputnik. Ҭаҭарсҭан ахада Русҭам Минниханов аҳәамҭа ҟаиҵеит иҭахаз рхыԥхьаӡара жәҩык ыҟоуп ҳәа. Абри атәы аанацҳауеит РИА Новости.
"Аабатәи акласс аҵаҩцәа, ԥшьҩык аҷкәынцәеи хҩык аӡӷабцәеи ҳацәҭахеит. Иҳацәҭахеит арҵаҩы, ашкол аусзуҩ", – ахада иажәақәа еиҭанаҳәоит апресс-маҵзура.
Минниханов иажәақәа рыла, 18-ҩык аҵаҩцәа ахәыҷтәы клиникатә хәышәтәырҭахь инагоуп. Иҟоуп ахәрақәа змоу, аԥҵәарақәа змоу. Аҳақьымцәа урҭ рыԥсҭазааразы ақәԥара иаҿуп.
Ахәышәтәырҭахь инагоуп иара убасгьы ахәрақәа змоу ҩыџьа адуцәа.
Ҭаҭарсҭан ахада ипресс-маҵзура анапхгаҩы уаанӡа аҳәамҭа ҟалҵахьан ааха зауз 200 - 400 нызқьмааҭ рыҭахоит, иҭахаз рҭаацәа миллионк-миллионк рызшәахоит ҳәа.
Лаҵара 11 рзы 19 шықәса зхыҵуаз астудент Казантәи ашкол № 175 ахысра далагеит. Иара даанкылоуп. Абџьар ихьӡала иҭаҩын. Уажәы абри аганахь ала ашьаус хацыркуп. Уаҵәы ареспубликаҿы алахьеиқәҵара иамшны ирылаҳәоуп.
Урыстәыла ахада Владимир Путин Росгвардиа анапхгара адҵа риҭеит абџьар аикәыршаразы аԥҟара дырӷәӷәарц.
АҞӘА, лаҵара 12 - Sputnik, Асмаҭ Ҵәыџьԥҳа. Гәылрыԥшьтәи араионтә ӡбарҭа аӡбаҩ Игор Агәмаа Ахра Аҩӡба иҳәарала аус аҽа хьчаҩык иадгалара дақәшаҳаҭхеит.
Уаанӡа Ахра Аҩӡба иус ахәаԥшра урыстәылатәи адукат Сергеи Белиак иалахәхаразы азыҳәа ҟаиҵеит. Аӡбамҭа адкыларазы аӡбаҩцәа аилацәажәаратә уадахь инеиит.
Уаанӡа Ахра Аҩӡба иинтересқәа лыхьчон адукат Инга Габилаиаԥҳа.
Гәылрыԥшьтәи араионтә ӡбарҭаҿы Ахра Аҩӡбеи иара идгылаҩцәеи рус азы аилатәара хацдыркит. Дара ахара рыдҵоуп абџьари аџьаԥҳани закәаншьаҭа рымамкәа раахәара, рыҵәахра, рымҩангара, рныҟәгара ахьымҩаԥигоз азы.
Ари аҩыза аумҭазы ахәҭаҷ иазыԥхьагәанаҭоит ҩышықәса инаркны фышықәсанӡа ҭакрала ахыгара.